stanford-oval/wikipedia huggingface dataset:
Harri Ilvonen
Ura > Seuraura

Helsingissä syntynyt Ilvonen aloitti jääkiekon viisivuotiaana Dinamo Moskovan junioreissa, Venäjällä. Hänen varsinainen kasvattajaseuransa on kuitenkin tamperelainen Tappara, jossa Ilvonen pelasi lähes koko junioriuransa. Hänet nostettiin joukkueen miesten SM-liigarinkiin kaudeksi 2006–2007, jolloin Ilvonen pelasi seitsemän runkosarjaottelua ilman tehopisteitä. Hän pelasi ensimmäisen SM-liigaottelunsa 28. syyskuuta 2006 vieraissa Hämeenlinnan Pallokerhoa vastaan. Miesten pelit tulivat tutuksi myös kymmenen Mestis-ottelun verran alle 20-vuotiaiden maajoukkueesta. Suurin osa Ilvosen kaudesta kului kuitenkin vielä Tapparan A-nuorissa, joiden tehokkain puolustaja ja kolmanneksi paras pistemies hän oli tehoilla 9+21=30. Hän sijoittui A-nuorten SM-liigan puolustajien pistepörssissä kolmanneksi TPS:n Henrik Maunulan kanssa. Minnesota Wild varasi Ilvosen kuudennella kierroksella 170. pelaajana NHL:n varaustilaisuudessa 2007.
Kaudella 2007–2008 Ilvonen pelasi Tapparassa kaksi SM-liigaottelua. Hän pelasi syyskauden lähinnä A-nuorissa sekä Mestiksessä nousijajoukkue Lempäälän Kisan ja alle 20-vuotiaiden maajoukkueen riveissä. Siirtorajan kynnyksellä, helmikuussa 2008 Tappara lainasi Ilvosen loppukaudeksi Hämeenlinnan Pallokerhoon sai sieltä vaihdossa Iivo Hokkasen. Hän pelasi HPK:ssa yhdeksän ottelua tehden tehot 2+2. Ilvonen teki liigauransa avausmaalin 12. helmikuuta Rauman Lukkoa vastaan ratkaisten samalle 3–2-voiton HPK:lle.
Ilvonen palasi takaisin Tapparaan kaudeksi 2008–2009 ja teki 23 runkosarjaottelussa yhden syöttöpisteen sekä samat tehot myös kevään 2009 kolmessa playout-ottelussa. Hän pelasi myös 21 ottelua LeKissä tehoin 4+3. Ensimmäisellä kokonaisella SM-liigakaudellaan 2009–2010 Ilvonen teki Tapparassa yhden kauden piste-ennätyksensä tehoilla 6+13 ja kevään 2010 pudotuspeleissä tehot 3+5, joilla hän oli joukkueen kolmanneksi paras pistemies. Helmikuussa 2010 Ilvonen teki vuoden mittaisen jatkosopimuksen Tapparan kanssa.
Kausi 2010–2011 oli Ilvoselta rikkonainen olkapääleikkauksen takia ja se jäi vain 31 runkosarjaottelun mittaiseksi. Kesällä 2011 hän teki 2+1-vuotisen sopimuksen JYPin kanssa. Ilvonen pelasi kaudella 2011–2012 joukkueessa 13 ottelua sekä yhden ottelun farmijoukkue JYP-Akatemiassa, kunnes hän siirtyi kesken kauden kevääseen 2013 ulottuneella sopimuksella Espoo Bluesiin marraskuussa 2011. Ilvonen pelasi loppukaudella 25 runkosarja- ja kymmenen playoff-ottelua yhteistehoin 1+2=3. Hänellä oli Bluesissa kuitenkin vaikeuksia mahtua kokoonpanoon. Ilvonen lopetti pelaajauransa kevääseen 2013.
Kaudeksi 2015–2016 Ilvonen siirtyi Tapparan B-nuorten apuvalmentajaksi.
Ura > Maajoukkueura

Ilvonen on pelannut yhteensä 3 A-, 13 nuorten ja kuusi poikien maaottelua. Hän teki A-maajoukkuedebyyttinsä Euro Hockey Tourin Česká Pojišťovna Cupissa 3. syyskuuta 2009 Karlovy Varyssa isäntäjoukkue Tšekkiä vastaan. Ilvonen teki A-maajoukkueuransa avausmaalin turnauksen kolmannessa ottelussa 6. syyskuuta 2009 Ruotsia vastaan.
HMCS Sioux

| HMCS Sioux |
| --- | --- |
 HMCS Sioux noin 1951–1952

Aluksen vaiheet
Rakentaja:  J. Samuel White and Company, Cowes
Kölinlasku:  31. lokakuuta 1942
Laskettu vesille:  14. syyskuuta 1943
Palveluskäyttöön:  21. helmikuuta 1944
Poistui palveluskäytöstä:  30. lokakuuta 1963
Loppuvaihe:  romutettu elokuussa 1965
Tekniset tiedot
Uppouma:  1 806 t (standardi) 2 091 t (max)
Pituus:  111 m
Leveys:  10,9 m
Syväys:  3,0 m
Koneteho:  40 000 hv
Nopeus:  37 solmua (69 km/h)
Miehistöä:  180
Aseistus
Aseistus:  4 × QF 4,7" Mk XII CP Mk XXII -asennuksina 2 × Bofors 40 mm kaksiputkisena Mk IV -asennuksena 2 × Oerlikon 20 mm kaksiputkisena Mk V -asennuksena 2 × Oerlikon 20 mm yksiputkisina Mk III -asennuksina 8 × 21" (533 mm) torpedoputkea
HMCS Sioux (viirinumero R64) oli Kanadan  laivaston V-luokan hävittäjä toisessa maailmansodassa.
Valmistus

Alus tilattiin 1. syyskuuta 1941 8. hätälaivueessa (engl. 8th Emergency Flotilla) J. Samuel White and Companylta Cowesista Isle of Wightilta, missä köli laskettiin 31. lokakuuta 1942. Alus laskettiin vesille 14. syyskuuta 1943 nimellä HMS Vixen ja siirrettiin 5. maaliskuuta 1944 Kanadan laivastolle. Se nimettiin palvelukseen otettaessa 21. helmikuuta HMCS Siouxiksi.
Palvelus

Maaliskuussa 1944 aluksen miehistö oli koulutettavana Kotilaivastossa ennen liittymistään 26. hävittäjälaivueeseen. Huhtikuussa alus osallistui Kotilaivaston mukana raskaiden pinta-alusten suojaamiseen sekä partiointiin, kunnes se toukokuussa määrättiin osaksi Normandian maihinnousuun itäisen osaston Force J:hin. Alukselle määritettiin maalit St. Aubin-Sur-Merin alueelta.
Laivueen mukana alus siirrettiin Kanaalin alueelle. Se osallistui 2.-3. toukokuuta Force O:lle, S:lle, J:lle ja G:lle pidettyyn viimeistelyharjoitukseen, jossa testattiin kiinnittymistä, kuormausta ja maihinnousualusten kanssa toimimista. Alus osallistui 4. toukokuuta maihinnousuharjoitukseen Brackleshamissa oman osastonsa mukana sekä 18. toukokuuta Force S:lle, G:lle ja J:lle järjestettyyn suojausharjoitukseen Brightonissa. Harjoitusten päätyttyä alus siirtyi Solentiin odottamaan maihinnousun aloittamista.
Alus liittyi 4. kesäkuuta HMS Vigilantin kanssa saattueeseen J2 valmistautuen suojaamaan Kanaalin ylityksen. Saattueen muodostivat 7. miinanraivaajalaivue, neljä raivaajaa, neljä partiovenettä ja 2. BYMS-viirikkö. Merelle lähtöä viivästytettiin vuorokausi huonon sään vuoksi ja osasto lähti merelle vasta 5. kesäkuuta suunnaten Juno Beachille. Paluumatkalla seuraavana päivänä alus liittyi saattueeseen J4 siirtyen tulitukialueelle, josta se ampui ennalta merkittyihin maaleihin tulisuunnitelman mukaisesti.
Alus ei kyennyt tuhoamaan 10. kesäkuuta Saksan laivaston Le Havren länsipuolella miinanlaskussa ollutta osastoa Puolan laivaston ORP Krakowiakin sekä fregatti HMS Duffin ja rannikkojoukkojen moottoritorpedoveneiden kanssa. Operaatiosta vapauduttuaan alus palasi Kotilaivastoon, jonka mukana se jatkoi partiointi tehtäviään.
Alus lähti 6. huhtikuuta 1945 Halifaxiin huollettavaksi, mistä palattuaan alus siirrettiin Kanadan länsirannikolle Esquimaltiin. Se poistettiin palveluksesta 27. helmikuuta 1946 siirrettynä reserviin. Alus palautettiin 1950 modernisoinnin jälkeen palvelukseen. Vuosina 1951-1955 alus osallistui Yhdistyneiden kansakuntien johtamiin Korean vastaisiin toimiin, joista vapauduttuaan se palveli koulutustehtävissä.
Alus poistettiin palveluksesta 30. lokakuuta 1963 ja myytiin 1965 romutettavaksi Italiaan. Portugalilainen hinaaja Praia Grande vei aluksen La Speziaan Italiaan, jonne se saapui 28. elokuuta romutettavaksi.
Hannu Nurmi

Hannu Nurmi (s. 1944) on suomalainen politiikan tutkija. Hän toimi vuosina 1995–2012 Turun yliopiston valtio-opin professorina. Vuosina 2003–2008 hän toimi Suomen Akatemian akatemiaprofessorina. Vuosina 2008–2011 hän johti Suomen Akatemian rahoittamaa julkisen valinnan huippuyksikköä (Public Choice Research Centre).
Aiheesta muualla

Nurmen kotisivu Turun yliopistossa.
Nurmen julkaisut.
Hella (nimi)

| Hella |
| --- | --- |
Nimipäivä:   
– suomenkielinen:  –
– ruotsinkielinen:  –
– ortodoksinen:  –
Muunnelmia:  –
Vastineita eri kielissä:  Hela, Hell, Helle 
Nimen alkuperä:  muunnos mm. nimistä Helga ja Helena; voi pohjautua myös viron kielen sanaan ’hellä, lempeä, arka’
Infobox OKNimi-testi OK: 
Hella on naisen etunimi. Se on Helga-nimen saksalais-skandinaavinen muoto, joka on syntynyt assimilaation kautta. Lisäksi Hella voidaan tulkita Helenan, Helenen, Eleonoran ja Elisabetin lyhentymäksi. Virossa se saattaa pohjautua myös sanaan hell, jonka merkityksiä ovat ’hellä’, ’lempeä’ ja ’arka’.
Suomalaisilla Hella-etunimi on harvinainen. Digi- ja väestötietoviraston mukaan tämännimisiä naisia on vuoteen 2024 mennessä tilastoitu noin 40–70. Hellalla ei ole nimipäivää almanakassa.
Tunnettuja Helloja

Hella Brock (1919–2020), saksalainen musiikkitieteilijä ja -pedagogi
Hella Haasse (1918–2011), alankomaalainen kirjailija
Hella Wuolijoki (1886–1954), suomenvirolainen näytelmäkirjailija, kansanedustaja ja Yleisradion pääjohtaja
Hella taiteilijanimenä
Hella (s. 1985), hard rock -yhtye Lordin kosketinsoittaja ja laulaja
Giuffria

| Giuffria> Tiedot |
| --- | --- |
Toiminnassa:  1983–1987
Tyylilaji:  hard rock
Kotipaikka:   Washington, DC
Laulukieli:  englanti
Jäsenet:  David Glen Eisley, laulu   Lanny Cordola, kitara   Chuck Wright, basso   Alan Krigger, rummut    Gregg Giuffria, kosketinsoittimet  
Entiset jäsenet:  Craig Coldy, kitara    Rick Bosso, basso    David Sikes, basso    Tom Quinton, rummut  
Levy-yhtiö:  MCA Records  
Infobox OKNimi-testi OK: 
Giuffria oli yhdysvaltalainen hard rock -yhtye. Yhtyeen nimi tulee perustajan, kosketinsoittaja Gregg Giuffrian sukunimestä. Giuffria oli yksi melodisen rockin sanansaattajia 1980-luvulla.
Historia

Giuffrian perusti vuonna 1983 kosketinsoittaja Gregg Giuffria, joka oli juuri jättänyt Angel-yhtyeen. Hän keräsi ympärilleen kokoonpanon, joka koostui laulaja David Glen Eisleysta, kitaristi Craig Coldysta, basisti Chuck Wrightista ja rumpali Tom Quintonista. Ennen debyyttialbumin julkaisua Quinton erotettiin yhtyeestä ja hänet korvasi Alan Krigger. Giuffria teki levytyssopimuksen MCA Recordsin kanssa vuonna 1984, ja debyyttialbumi Giuffria julkaistiin samana vuonna. Albumi nousi Yhdysvalloissa 26. sijalle albumilistalla. Single ”Call to the Heart” teki yhtyeestä entistä kuuluisamman noustessaan korkealle sijalle singlelistalla. Yhtye avasi Deep Purplen Yhdysvaltain-kiertueen konsertit. Deep Purplen kitaristi Ritchie Blackmore kohteli Giuffriaa huonosti lyhentäen yhtyeen soittamisaikaa 45 minuutista 25 minuuttiin ja kieltäen heitä muun muassa soittamasta kitarasooloja. Yhtye nautti kuitenkin suosiota ja sai hyvää palautetta musiikkipiireissä.
Giuffrian toinen studioalbumi Silk and Steel julkaistiin vuonna 1986 eri kokoonpanolla: Uusi kitaristi Lanny Cordola oli korvannut Coldyn, joka oli liittynyt Dion riveihin. Wright oli jättänyt Giuffrian liittyäkseen Quiet Riotiin pysyväksi jäseneksi. Hänet korvasi ensin Rick Bozzo ja sitten David Sikes, joka soitti Silk and Steelillä. Albumi menestyi huonommin kuin Giuffria. Vuonna 1987 Giuffria nauhoitti demoja kolmatta albumia varten kokoonpanoon palanneen Wrightin kanssa, mutta yhtye hajosi pian tämän jälkeen. Giuffrian hajottua Gregg Giuffria muodosti House of Lords -yhtyeen.
Diskografia > Studioalbumit

Giuffria (1984)
Silk and Steel (1986)
Diskografia > Singlet

Call to the Heart (1984)
Do Me Right (1984)
Lonely in Love (1985)
I Must Be Dreaming (1986)
Love You Forever (1986)
Aiheesta muualla

AllMusic - Giuffria
Gravis admodum

Kirjeen allekirjoittanut paavi Aleksanteri III kuvattuna Spinello Aretinon 1400-luvulla tekemässä maalauksessa.
Gravis admodum on alkusanojensa ("ylen raskas") perusteella nimetty paavi Aleksanteri III:n kirje Uppsalan arkkipiispalle ja hänen alaisilleen piispoille sekä jaarli Guttormille 9. syyskuuta vuonna 1171 tai 1172. Kirje on vanhin säilynyt Suomea koskeva asiakirja ja samalla ensimmäinen paavillinen Suomen aluetta koskeva dokumentti.
Kirjeen teksti

9.9.1171 tai 1172 Frascati (Tusculanum)
Paavi Aleksanteri III Upsalan arkkipiispalle ja hänen alaisilleen piispoille sekä jaarli Guttormille.
Ylen raskas ja haikea valitus on esitetty apostoliselle istuimelle siitä, että suomalaiset aina, kun heitä uhkaa vihollisten sotajoukko, lupaavat säilyttää kristillisen uskon ja pyytävän hartaasti kristillisen lain saarnaajia ja selittäjiä, mutta sotajoukon vetäydyttyä kieltävät uskon sekä halveksivat ja ankarasti vainoavat saarnaajia. Koska he näin näyttävät pilkkaavan Jumalaa ja halveksivat kristillistä uskontoa, ja kun he näin ovat kaksinkertaisesti helvetin lapsia, kun heidän onnensa ja elämänsä havaitaan kokonaan olevan maallisissa ja heidän halveksivan taivaallisia, ei ole soveliasta, että heille tuottaa vastoinkäymisissä turvan kristityn nimi, jota he myötäkäymisissä näyttävät pilkkaavan ja kammoksuvan.
Niin muistutamme ja määräämme teille kaikille, että varoisitte tästä lähtien heidän petoksiaan ja juoniaan niin järkevästi ja harkitusti, etteivät he voi hädän tullen turvautua teidän apuunne ja puolustukseenne, elleivät he luovuta teidän haltuunne varustuksiaan, jos heillä joitakin on, tai muuten anna riittävää taetta ja varmuutta siitä, etteivät he tämän jälkeen voi millään tavalla peräytyä tai kiertää teidän harkitsevaisuuttanne, vaan heidän on pakko lujasti pitää ja säilyttää kristinuskon todistuskappaleet, niin ettei heitä enää nähtäisi niiden joukossa, joista on sanottu: hän on tunnustava sinua niin kauan kuin teet hänelle hyvää.
Annettu Frascatissa syyskuun 9. päivänä.
Tulkintoja kirjeestä

Alkuperäisasiakirja ei ole säilynyt, asiakirjan teksti tunnetaan ainoastaan myöhäisempänä kopiona. Kirjettä on usein kutsuttu paavin bullaksi, mutta se saattaa olla myös arvoltaan vaatimattomampi paavillinen kirje.
Gravis admodum on saattanut toimia pohjana tarinoille ensimmäisestä ristiretkestä, vaikka varmuutta ei ole edes siitä, että kirje on koskaan saapunut perille Uppsalan arkkipiispalle. Toisaalta se osoittaa, ettei Ruotsilla ollut Suomessa valtaa vielä kirjeen kirjoittamisajankohtana 1170-luvulla.
Kirjeessä paavi Aleksanteri III valittaa kertoen suomalaisten pyytävän vihollisen sotajoukon uhatessa saarnaajia (ja saattojoukkoja) apuun vakuutellen sitoutumista kristinuskoon, mutta heti apujoukkojen lähdettyä saarnaajia vainotaan ja usko kielletään. Suomalaiset kuvataan kirjeessä epäluotettaviksi. Paavi muistuttaa siitä, että suojelun vastineeksi suomalaisilta täytyy saada takeet kansan pitäytymisestä kristinuskossa. Sveanmaalaisten tuli paavin mukaan kieltäytyä suomalaisten auttamisesta, jos nämä eivät antaneet sitovia lupauksia. Ruotsalaisten tuli myös valloittaa suomalaisten linnat, jos näillä oli sellaisia.
Professori Jukka Korpela katsoi kirjeen olevan osa nousevan kuningasvallan pyrkimystä vakiinnuttaa asemansa "Itämaassa". Professori Mauno Jokipii taas korosti asiakirjan retorisuutta, minkä vuoksi sitä ei  tule pitää historiallisena kuvauksena tuolloisesta Suomesta.
Alkuperäinen teksti latinaksi

Grauis admodum & difficilis est ad Apostolicam sedem querela perlata, quod Phinni semper imminente sibi exercitu inimicorum, fidem seruare Christianam promittunt, & prædicatores & eruditores Christianæ legis desideranter requirunt, & recedente exercitu fidem abnegant, prædicatores contemnunt, & grauiter persequuntur. Vnde quoniam in hoc Deo illudere, & Christianam religionem deridere videntur, & illis se duplo filios gehennæ constituentibus, salus & vita eorum tota in terrenis, neglectis cælestibus, conspicitur consistene: nec est dignum, vt eis in aduersitate Christianum nomen defensionem conferat, quod in prosperitate despicere & horrere probantur: universitatem vestram monemus, atque mandamus, quatinus a fallacijs & fraudibus eorum ita prudenter & discrete de cætero caueatis, quod si ingruerit necessitas, ad auxilium & defensionem vestram non possint recurrere, nisi munitiones, si quas habent, vobis tenendas assignent, aut alias, adeo sufficientem cautionem exhibeant & securitatem, quod a modo nullatenus pedes retrahere, aut vestram prudentiam valeant circumuenire: sed Christianæ fidei documenta cogantur tenere firmiter & seruare: ne amplius de eorum numero videantur, de quibus dictum est, Confitebitur tibi, cum benefeceris ei. Datum Tuscul. V. Idus Septembris.
Hemu

Hemua kuvaava patsas Panipatissa, Harayanassa.
Hemu eli Samrat Hem Chandra Vikramaditya (k. 5. marraskuuta 1556 Panipat, Intia) oli hindukenraali, joka johti Bengalin kapinallisjoukkoja.
Hemu syntyi Alwarissa, Rajasthanissa. Hän lähti nuorena sotaväkeen ja pääsi johtamaan Sur-dynastiaa hallinneen Islam Shah Surin armeijaa. Tämän kuoltua valtaan nousi Muhammad Shah Adil, jonka alaisuudessa Hemu oli pääministerinä. Ennen kuolemaansa Panipatin toisessa taistelussa Hemu oli osallistunut 22 taisteluun.
Henrik Schwarz

| Henrik Schwarz> Henkilötiedot |
| --- | --- |
Syntynyt: 31. toukokuuta 1972 (ikä 52) Bergatreute, Länsi-Saksa
Ammatti:  tuottaja, DJ
Muusikko
Taiteilijanimi:  Rikputin
Tyylilajit:  deep house
Levy-yhtiöt:  Warner Music Universal Music Motown Sony / BMG !K7 Verve Records Defected Records Innervisions Ninja Tune G-Stone Compost Records
Aiheesta muualla
Kotisivut
  [ Muokkaa Wikidatassa ] [ ohje ]  
Henrik Schwarz (s. 31. toukokuuta 1972 Bergatreute, Länsi-Saksa) on saksalainen deep house -tuottaja ja DJ. Hän on tehnyt remix-versioita muun muassa seuraavien yhtyeiden ja artistien kappaleista: Coldplay, Mary J. Blige, Foals, James Brown, The Jackson 5, Ane Brun, Carl Craig, London Grammar, Boy George, Amampondo, Ben Westbeech, Stevie Wonder, Mark Murphy, Mari Boine, Fritz Kalkbrenner, Sven Väth, Jazzanova feat. Paul Randolph, Coldcut feat. Robert Owens, Underworld ja Unkle.
Diskografia > Studioalbumit

Henrik Schwarz Live ‎(CD, Ltd, Promo) (Sunday Music, 2005)
Wesseltoft & Schwarz – Duo (Jazzland Recordings, 2011)
Wesseltoft, Schwarz, Berglund – Trialogue (Jazzland Recordings, 2014)
Instruments (Music On Vinyl Classical / Sony Classical / Sunday Music Records, 2015)
Heinz Chur

Heinz Chur (s. 24. syyskuuta 1948, Essen) on saksalainen taidemusiikin säveltäjä.
Chur aloitti musiikin luomisen varhaisella iällä. Hänen tuotantoonsa kuuluu viisi sinfoniaa ja yhdeksän pianosonaattia.
Chur asuu Essenissä vaimonsa Christinan kanssa.
Hemträsket

Hemträsket  voi tarkoittaa muiden muassa seuraavia:
Hemträsket, järvi Siuntionjoen vesistössä Lohjalla Suomessa
Hemträsket, järvi Rånejoen vesistössä Luulajan kunnassa Ruotsissa
Hemträsket, järvi Kullaanjärven vesisrössä Raaseporissa Suomessa
Kotojärvi (ruots. Hemträsket), järvi Ilolanjoen vesistössä Myrskylässä Suomessa
Harald Rønneberg

| Harald Rønneberg |
| --- | --- |
 Rønneberg vuonna 2016.
Henkilötiedot
Syntynyt: 11. elokuuta 1973 (ikä 51) Oslo, Norja
Ammatti:  juontaja
Näyttelijä
Palkinnot
 Gullruten Yleisöpalkinto 2004 Paras miesjuontaja 2006 Kunniapalkinto 2018 
Aiheesta muualla
IMDb
Harald Rønneberg (s. 11. elokuuta 1973 Oslo) on norjalainen televisiojuontaja, joka tunnetaan erityisesti Senkveld-keskusteluohjelman vetäjänä Thomas Nummen kanssa. Lisäksi Rønneberg on juontanut muun muassa Norjan Idolin ensimmäisen kauden vuonna 2003 ja useita Spellemannprisen-gaaloja.
Aiheesta muualla

Kuvia tai muita tiedostoja aiheesta Harald Rønneberg Wikimedia Commonsissa
Heinz Flohe

| Mitalit | Mitalit | Mitalit |  |
| --- | --- | --- | --- |
|  Heinz Flohe |  Heinz Flohe |  Heinz Flohe |  |
Maa:   Saksa
Miesten jalkapallo
| MM-kilpailut  | MM-kilpailut  | MM-kilpailut  |  |
|  Kultaa | Saksan liittotasavalta 1974 | miehet |  |
| EM-kilpailut  | EM-kilpailut  | EM-kilpailut  |  |
|  Hopeaa | Jugoslavia 1976 | miehet |  |
Heinz "Flocke" Flohe (28. tammikuuta 1948 Euskirchen – 15. kesäkuuta 2013 Vettweiß) oli saksalainen jalkapallon maailmanmestari, joka edusti urallaan Saksan liittotasavaltaa.
Flohe pelasi seuratasolla 1. FC Kölnissä ja TSV 1860 Münchenissä. Maajoukkueessa hän pelasi 39 ottelua, joissa teki kahdeksan maalia. Flohe oli Saksan kokoonpanossa kolmissa arvokisoissa: vuosien 1974 ja 1978 MM-kisoissa sekä 1976 EM-kisoissa. Saksan liittotasavallan MM-kilpailuissa 1974 hän voitti maailmanmestaruuden ja vuoden 1976 EM-kilpailuissa Jugoslaviassa hopeaa.
Flohe sai sydäninfarktin keväällä 2010 ja vajosi koomaan. Hän kuoli Vettweißissa 14. kesäkuuta 2013, 65-vuotiaana.
Hiilidisulfidi

| Hiilidisulfidi |
| --- | --- |


Tunnisteet
Muut nimet:  Rikkihiili hiilibisulfidi hiilisulfidi
CAS-numero:  75-15-0
PubChem CID:  6348
Ominaisuudet
Molekyylikaava:  CS2
Moolimassa:  76,1 g/mol
Ulkomuoto:  Väritön neste, epäpuhtaana vaaleankeltainen
Sulamispiste:  –112 °C
Kiehumispiste:  46 °C
Tiheys:  1,26 g/cm3
Liukoisuus veteen:  0,2 g / 100 ml (20 °C)
Hiilidisulfidin kemiallinen kaava on CS2 ja rakennekaava S=C=S. Se on hiilen ja rikin yhdiste, jota kutsutaan myös nimillä rikkihiili, hiilibisulfidi tai hiilisulfidi. Sitä käytetään viskoosin valmistukseen.
Hiilidisulfidi on normaaliolosuhteissa olomuodoltaan väritön neste, jolla on tunnusomainen haju. Sen moolimassa on 76,1 g/mol, sulamispiste –111 °C, kiehumispiste 46 °C, suhteellinen tiheys 1,26 g/cm3 (vesi = 1,0 g/cm3), liukoisuus veteen 0,2 g/100 ml 20 °C:n lämpötilassa, leimahduspiste –30 °C c.c., itsesyttymislämpötila 90 °C ja CAS-numero 75-15-0.
Koska hiilidisulfidi on tulenarkaa, se tyypillisesti varastoidaan vesikerroksen alle. Se on myös hyvin myrkyllistä ihmiselle.
Hiilidisulfidia valmistetaan metaanista ja rikistä tai antamalla amorfisen hiilen reagoida rikkihöyryn kanssa sähköuunissa.
Hiilidisulfidi muodostaa ksantaatteja alkoksideista tai alkoholeista emäksen avulla. Reaktiolla valmistetaan viskoosikuitua selluloosasta. Toisin kuin selluloosa, selluloosaksantaatti ((C6H9O4-O-C(=S)-SNa)x) voidaan saada liukenemaan natriumhydroksidiliuokseen. Väkevä liuos, ns. viskoosi, vedetään kuiduksi ja edelleen kelataan happokylpyyn, jossa selluloosaksantaatti hajoaa takaisin selluloosaksi. Vesipesun jälkeen kuitu on valmis. Samalla menetelmällä valmistetaan myös keinotekoisia makkarankuoria, joita voidaan vahvistaa muista kuiduista tehdyllä paperilla.
Aiheesta muualla

Hiilidisulfidin kansainvälinen kemikaalikortti
Hiilidisulfidin eli rikkihiilen OVA-ohje (Arkistoitu – Internet Archive)